Темыржан Владимир Хьэсэнбий и къуэр
И ныбжьыр илъэс 84-нэм иту 2017 гъэм фокIадэм и 20-м дунейм ехыжащ республикэм и щIэныгъэ, политикэ, жылагъуэ лэжьакIуэ цIэрыIуэ Темыржан Владимир Хьэсэнбий и къуэр.
Владимир Хьэсэнбий и къуэр КъБАССР-м щыщ Аруан районым щыIэ Вагъэдзыкъуэ къуажэм 1934 гъэм мэлыжьыхьым и 15-м къыщалъхуащ. Къэбэрдей-Балъкъэр къэрал университетым и филологие факультетыр 1958 гъэм къиуха иужь, еджагъэшхуэ советым игъэлъагъуэри, Жданов А. А. и цIэр зезыхьэ Ленинград къэрал университетым политикэ экономиемкIэ и кафедрэм и аспирантурэм щIэтIысхьащ «политикэ экономие» IэщIагъэмкIэ.
1962 гъэм аспирантурэр къиуха иужькIэ Къэбэрдей-Балъкъэр щIэныгъэ-къэхутакIуэ институтым лэжьакIуэ ягъэкIуащ, кандидат диссертацэр пхигъэкIри, щIэныгъэ лэжьакIуэ нэхъыщIэм къыщыщIэдзауэ къудамэм и унафэщIым нэс дэлъ гъуэгур икIуащ. Владимир Хьэсэнбий и къуэм щIэныгъэм къыщилъыхъуэртэкъым Iуэху тыншхэр: ар сыт щыгъуи яужь ихьэрт ди республикэм и дежкIэ мыхьэнэшхуэ иIэу икIи къыхуэщхьэпэну къилъытэ къалэнхэм.
Владимир Хьэсэнбий и къуэм щIэныгъэ лэжьыгъэмрэ институтми нэгъуэщI щIыпIэхэми щригъэкIуэкIа жылагъуэ лэжьыгъэмрэ зэригъэкIурт. Ар институтым и профсоюз комитетым и унафэщIт, КПСС-м и обкомым и деж агропромышленнэ комплексым и лэжьакIуэхэм экономикэ щIэныгъэ егъэгъуэтынымкIэ щыIэ республикэ советым, КъБАССР-м ЛэжьыгъэмкIэ и къэрал комитетым республикэм и лэжьакIуэ къарухэр къэгъэсэбэпынымкIэ и комиссэм, экономикэ реформэмкIэ комиссэм хэтт, Налшык къалэ советым и депутатт икIи абы и президиумым хэтт. 2006 — 2007 гъэхэм КПРФ-м и Къэбэрдей-Балъкъэр къудамэм и республикэ комитетым и япэ секретару лэжьащ, иужь илъэсхэм къыщыщIэдзауэ псэухукIэ рескомым хэтащ.
Ди республикэм и коммунист парт организацэм и лIыкIуэу Владимир Хьэсэнбий и къуэр Къэрал Думэм и 2-нэ хэхыгъуэм (1995 — 1999 гъэхэм) и депутату хахауэ щытащ. Москва щыщылажьэм зэпымыууэ хэхакIуэхэм япыщIауэ, ахэр зыхуей-зыхуэфIхэм щыгъуазэу щытащ, и къарум къызэрихькIэ цIыхухэм ядэIэпыкъуну хущIэкъуащ. Депутату щылажьэм Владимир Хьэсэнбий и къуэм гуащIэшхуэ ирихьэлIащ Къэбэрдей-Балъкъэрым и социально-экономикэ зыужьыныгъэм егъэщIылIа къалэнхэр зэфIэгъэкIыным.
И IэщIагъэм куууэ зэрыхищIыкIым, зэрынэмысыфIэм, Iуэху бгъэдыхьэкIэ быдэм зэрытетым, щIэныгъэ, жылагъуэ, политикэ IэнатIэм нэгъэсауэ зэрыхищIыкIым къыхэкIыу Темыржан В. Хь. пщIэшхуэ хуащIу щытащ.
Къэбэрдей-Балъкъэрым и лэжьакIуэ цIэрыIуэ, хэкупсэ икIи интернационалист, езым и лъэпкъым и къуэ пэж Темыржан Владимир и фэеплъ нэхур сыт щыгъуи дигу илъынщ.
КIуэкIуэ Ю. А., Егоровэ Т. Б., Мусуков А. ТI., Канунников В. А., Къуэдзокъуэ М. М., Ахъуэхъу Т. Б.,
Алътуд Ю. Къ., Амщокъуэ Ф. Къ., АфэщIагъуэ М. Хь., Берд Хь. А., Беппаев С. У.,
Бозий Н. М., Бэлэтокъуэ В. Хь., Джэш В. М., Говоров С. А., Гриневич В. В., Губин Г. С.,
Дзэмыхь Къ. ФI., Емуз Н. Гъу., Жанатаев С. А., Жыджэт А. А., Залиханов М. Ч., Зумакулов Б. М.,
Геляхов А. С., Иуан П. М., Къардэн М. Н., Къэрмокъуэ Хь. М., Кебеков В. С., Куэшей А. Д.,
Мэремыкъуэ С. Хь., Нэхущ З. А., Пащты Б. С., Сэхъурокъуэ Хь. Хь., Сэхъу В. Къ.,
Тау П. Къ., Федченкэ Л. М., Хьэщхъуэжь А. Б., ХьэфIыцIэ М. М.,
Шурдым Ю. Хь., Щхьэгъэпсо С. Хь.
Ди гум щIыхьауэ хъыбар фыдогъащIэ и ныбжьыр илъэс 84-нэм иту ди ныбжьэгъу, коммунист нэс, социальнэ захуагъэм теухуа бэнэныгъэм я пашэхэм илъэс куэдкIэ хэта Темыржан Владимир Хьэсэнбий и къуэр зэрылIамкIэ.
Темыржаныр Къэбэрдей-Балъкъэрым щыщ Аруан районым щыIэ Псыгуэнсу къуажэм 1934 гъэм къыщалъхуащ. КъБКъУ-м и филфакыр къиуха иужь, 1958 — 1961 гъэхэм Жданов А. А. и цIэр зезыхьэ Ленинград къэрал университетым и экономикэ факультетым и аспирантурэм щеджащ. ЩIэныгъэхэм я кандидат хъуащ. ТхыдэмкIэ, филологиемкIэ, экономикэмкIэ Къэбэрдей-Балъкъэр щIэныгъэ-къэхутакIуэ институтым и щIэныгъэ лэжьакIуэу, экономикэмкIэ и къудамэм и унафэщIу лэжьащ. «Колхоз производствэм уасэхэм я законыр къызэрыщагъэсэбэпыну Iэмалхэр», «КъБАССР-м и къуажэхэм я лэжьакIуэ къарухэр» тхылъхэр, апхуэдэу экономикэмрэ къэрал ухуэныгъэмрэ теухуа тхыгъэ куэд и Iэдакъэм къыщIэкIащ. Темыржан В. Хь. 1969 гъэм КПСС-м хыхьащ.
Темыржан Владимир КПРФ-м и Къэбэрдей-Балъкъэр рескомым и бюром хэтащ, КПРФ-м и республикэ комитетым и япэ секретару хахащ.
Темыржан В. Хь Урысейм и коммунист партым и цIэкIэ УФ-м и ФС-м и Къэрал Думэм и етIуанэ хэхыгъуэм хахащ, БюджетымкIэ, налогхэмкIэ, банкхэмкIэ, финансхэмкIэ комитетым, иужькIэ Лъэпкъхэм япыщIа IуэхухэмкIэ комитетым хэтащ.
Илъэс куэдкIэ и къару емыблэжу коммунист партым и Iуэхум хуэлажьэкIэрэ, Къэбэрдей-Балъкъэрым и лъэпкъхэм я сэбэп зыхэлъхэр и къару псомкIи пхигъэкIкIэрэ, Темыржан В. Хь. къигъэлъэгъуащ и фIэщхъуныгъэхэр къызэрымылэнджэжыр, гуапагъэм, захуагъэм, зэхуэдэныгъэм я гупсысэхэм ткIийуэ зэрытетыр.
Гугъуехьхэм къапимыкIуэту, здынэсам къыщымыувыIэу, Темыржан Владимир щIыхь пылъу зэрихьащ коммунист цIэ лъапIэр. ЦIыху щыпкъэм, хэкупсэ нэсым я щапхъэр къэзыгъэлъэгъуа ар ныбжьэгъухэм зэи ящыгъупщэнукъым.
Темыржан Владимир Хьэсэнбий и къуэм и Iыхьлыхэмрэ благъэхэмрэ ди гум къыбгъэдэкIыу дахуогузавэ.
Зюганов Г. А., Тайсаев К. К.,
Быф А. Ж., КПРФ-м и Къэбэрдей-Балъкъэр республикэ къудамэ.
